钦定古今图书集成/明伦汇编/氏族典/第387卷 > 李皋
## 钦定古今图书集成/明伦汇编/氏族典/第387卷 > 李皋

按《唐书曹王明传》：“明子杰，杰子引，引子戢，戢子嗣。曹
王皋，字子兰，少补左司御兵曹参军，天宝十一载，嗣
王。事母太妃郑以孝闻。安禄山反，奉母逃民间，间走
蜀，谒元宗，由都水使者迁左领将军。上元初，请补外，
不许，乃故抵轻法，贬温州长史。召还，上书言治道，诏
授衡州刺史，为观察使谩劾，贬潮州。会杨炎起道州”，
为宰相，知皋直，复用为衡州刺史。建中元年，进拜湖
南观察使。李希烈反，迁江西节度使，以功进工部尚
书，改户部尚书。贞元初，吴少诚擅蔡，故徙皋镇山南
东道，割随、汝以益军，练兵峙粮，市回鹘马以益战骑，
岁时大畋以教士，少诚畏之。皋性勤俭，能知人疾苦，
所至常平物估，豪家不得擅其利。卒谥曰“成。”